b'\n_START_ARTICLE_\nI. legija Adiutrix\n_START_SECTION_\nUstanovitev\n_START_PARAGRAPH_\nLegija je nastala verjetno iz I. legije Classica, ki jo je ustanovil Neron iz mornarjev rimske vojne mornarice (classis misenensis). Legijo je kasneje dopolnil Galba. Name\xc5\xa1\xc4\x8dena je bila blizu Rima.\n_START_SECTION_\nLeto \xc5\xa1tirih cesarjev\n_START_PARAGRAPH_\nV zme\xc5\xa1njavah v letu \xc5\xa1tirih cesarjev (69) se je legija vojskovala na Otonovi strani in bila v bitki z Vitelijem pri Bedriaku pora\xc5\xbeena. Vitelij jo je po porazu premestil v Hispanijo, vendar se je \xc5\xbee leta 70 vojskovala v batavijskem uporu.\n_START_SECTION_\nMoguntiacum\n_START_PARAGRAPH_\nPrvi znani bazni tabor I. pomo\xc5\xbene legije je bil Moguntiacum, sedanji Mainz v Nem\xc4\x8diji. Tabor si je delila s XIV. legijo Gemina in se skupaj z njo ukvarjala predvsem z gradbenimi deli. Leta 83 se je v germanskih vojnah pod poveljstvom cesarja Domicijana vojskovala proti Hatom, germanskemu plemenu z druge obale Rena. Po vojnah sta bili obe legiji preme\xc5\xa1\xc4\x8deni v donavsko armado v provinci Panoniji, da bi se vojskovali proti Da\xc4\x8danom.\n_START_SECTION_\nPia Fidelis\n_START_PARAGRAPH_\nPo Domicijanovem umoru leta 96 je I. pomo\xc5\xbena legija skupaj z donavsko armado igrala pomembno vlogo v rimski politiki in prisilila Nerva, da je za svojega naslednika privzel Trajana. Ko je Trajan zasedel rimski prestol, je dal legiji za njene zasluge vzdevek Pia Fidelis (verna in zvesta). V letih 101 do 106 je legija pod novim cesarjem skupaj s IV. legijo Flavia Felix in XIII. Legijo Gemina podjarmila Dakijo. Pod Trajanom se je vojskovala tudi v pohodu proti Partskemu cesarstvu (115\xe2\x80\x93117). Njegov naslednik Hadrijan je legijo poslal nazaj v Panonijo in jo namestil v Brigeciju._NEWLINE_Naslednjih nekaj desetletij je legija ostala na donavski meji. Med vladavino Marka Avrelija se je pod poveljstvom Marka Valerija Maksimijana bojavala v markomanskih vojnah. V letih 171 do 175 je bil njen poveljnik cesar Pertinaks, ki je vladal nekaj mesecev leta 193. Ko se je za rimski prestol potegoval Septimij Sever, se je I. pomo\xc5\xbena legija udele\xc5\xbeila njegovega pohoda na Rim._NEWLINE_Legija se je zatem za nekaj desetletij vrnila v Panonijo in nato sodelovala v ve\xc4\x8d partskih vojnah: leta 195 in 197-198 pod Septimijem Severjem, leta 215-217 pod Karakalo in 244 pod Gordijanom III.._NEWLINE_V 3. stoletju je za svoje zasluge dobila naslova Pia Fidelis Bis (dvakrat verna in zvesta) in Constans (zanesljiva).'